Platobná karta

Platobná karta je platobný prostriedok bezhotovostného platobného styku, ktorý majiteľovi umožňuje vyberať hotovosť (z bankomatu, na pobočke banky), a uhrádzať platby za tovary a služby (pomocou platobného terminálu, imprintera). Ide o plastovú kartu štandardizovanej veľkosti vybavenú magnetickým kódom (pásikom) alebo čipom. Vydavateľom platobnej karty je banka, resp. iná finančná inštitúcia. 
 Najrozšírenejším druhom platobných kariet na Slovensku je debetná karta( majiteľ karty používa vlastné finančné prostriedky z vlastného účtu) .Menej rozšírenou je kreditná karta, v prípade ktorej klient čerpá úver za banky  

 Držiteľ karty ju môže využiť pri bezhotovostných platbách v obchodoch prostredníctvom terminálu POS alebo prostredníctvom bezkontaktnej platby, na internete, alebo vyberať hotovosť z bankomatu, či na vybraných obchodných miestach prostredníctvom služby cashback.

Výhody platobných kariet 
 bezpečnosť (nehrozí  riziko ukradnutia hotovosti),
 rýchlosť (platba  trvá približne 30 sekúnd, niekedy i menej),
 s mnohými platobnými kartami sú spojené rôzne doplnkové služby (cestovné alebo úrazové poistenie),
 pri platbe kartou v zahraničí sa používa výhodnejší výmenný kurz

Rozdelenie platobných kariet

Podľa využívaných peňažných prostriedkov
 kreditné platobné karty
 debetné platobné karty
 predplatené platobné karty alebo tiež prepaidové platobné karty
 charge platobné karty

Podľa teritoriálneho použitia
 domáce platobné karty (domáce platobné schémy)
 medzinárodné platobné karty (embosované a elektronické platobné karty)

Podľa použitej technológie 
 Platobné karty s reliéfovým záznamom 
 Platobné karty s magnetickým prúžkom 
 Platobné karty s čipom
 Platobné karty s bezkontaktnou technológiou

Podľa segmentácie klientov
 štandardné (pre väčšinu klientov) 
 nadštandardné (pre významných klientov banky)
 business karty (vydávané k business účtom)

Podľa spôsobu zobrazenia nápisov na plastovej karte
 embosované platobné karty
 neembosované, indentované platobné karty

viac v jednotlivých článkoch

Podoba a ochranné prvky platobných kariet 

Platobná karta má štandardizovaný rozmer 85,595 mm x 53,93 mm x 0,76 mm a je vyrobená zo 4 až 5 PVC fólií. Záleží, či je karta určená na bezkontaktnú platbu, alebo nie. Prostredná vrstva obsahuje anténu (normálne ju nie je vidno), okolo nej sú z oboch strán fólie s grafickým dizajnom a nakoniec najvrchnejšia vrstva je krycia fólia. Všetky vrstvy sú spolu zlaminované.  

Základným identifikačným prvkom platobnej karty je jej jedinečné výrobné číslo, ktoré je uvedené na prednej strane, v dolnej polovici karty. Pod týmto číslom je uvedená platnosť karty v tvare „MM/RR“ a meno držiteľa karty. Na prednej strane sa dnes už bežne nachádza aj čip, v ktorom sú uvedené identifikačné údaje karty. Na rozdiel od magnetického prúžku sú dáta v čipe menej náchylné na poškodenie. 

Na zadnej strane karty sa nachádza magnetický prúžok, v ktorom sú uvedené identifikačné údaje karty. Pod magnetickým prúžkom sa nachádza pole určené na vzorový podpis držiteľa karty. V prípade, že vydavateľ karty umožňuje použitie karty pri platbách cez internet, nachádza sa na zadnej strane na podpisovom poli aj kontrolné číslo, tzv. CVC kód (z angl. Card Verification Code), resp. CVV kód (z angl. Card Verification Value). Posledné trojčíslie slúži ako dodatočný ochranný prvok pred zneužitím karty pri internetovej platbe.

Vzhľadom na rozširujúce možnosti použitia a čoraz častejšie používanie platobných kariet sa neustále pracuje na zdokonaľovaní ochrany platobných kariet pred zneužitím.

Chronológia vývoja platobných kariet 
1868 - prvé cestovné šeky vydané cestovnou kanceláriou (Thomas Cook)
1870 - americkí obchodníci vydávajú prvé úverové známky
1914 - americká telegrafická spoločnosť Western Union vydáva platobnú kartu
1924 - sieť čerpacích staníc General Petroleum Corp. vydáva platobnú kartu pre motoristov
1950 - vzniká Diners Club
1951 - prvá kreditná karta v Európe vydaná spoločnosťou Finders Services
1958 - vznikajú značky American Express a Bank Americard
1964 - V japonsku vzniká systém Japan Credit Bureau (JCB)
1967 - prvý bankomat na svete je uvedený do prevádzky v Londýne
1977 - z Bank Americard sa stáva VISA
1979 - z Master Charge sa stáva MasterCard
1981 - MasterCard vydáva prvú Gold kartu na svete
1983 - MasterCard zavádza hologram ako ochranný prvok na karte
1996 - MasterCard, VISA a Europay vydávajú medzinárodný štandard pre  čipové karty (EMV)
2005 - MasterCard a VISA sa dohodli na štandarde pre bezkontaktné čipové karty

Platobné karty vydané na Slovensku 

Zdroj: časopis TREND Pozn. 1: počet kreditných kariet vrátane American Express (15.530 kusov)Pozn. 2: počet debetných kariet Maestro vrátane predplatených kariet (9.454 kusov)Pozn. 3: počet kreditných kariet vrátane Diners Club White (1.094 kusov)Pozn. 4: počet debetných kariet Maestro vrátane predplatených kariet (1.220 kusov darčekových a BMK kariet) 

Zdroj: časopis TREND

Zdroje 
Juřík Pavel; (2006). Platební karty: velká encyklopedie. ISBN 80-247-1381-0

Platobné karty